Diari Oficial de la Generalitat Valenciana


Sumari del DOGV 5155, del 15-12-2005 (2005/13421)

RESOLUCIÓ de 14 de novembre de 2005, del director general d'Administració Local de la Conselleria de Justícia, Interior i Administracions Públiques de la Generalitat Valenciana, per la qual s'ordena publicar un text de bases generals de selecció del personal al servici de les entitats locals de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5155

Data del DOGV
:   15-12-2005

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2005/13411


Data del document
:   14-11-2005

Organisme emissor
:   Conselleria de Justícia, Interior i Administracions Públiques

Tipus de document
:   Resolució

Correcció d'errades

 Descriptors 

:   * procediment administratiu
    * concurs administratiu
    * administració local

RESOLUCIÓ de 14 de novembre de 2005, del director general d'Administració Local de la Conselleria de Justícia, Interior i Administracions Públiques de la Generalitat Valenciana, per la qual s'ordena publicar un text de bases generals de selecció del personal al servici de les entitats locals de la Comunitat Valenciana. [2005/13129]
  
La Llei 7/1985, de 2 d'abril, Reguladora de les Bases de Règim Local, en l'article 100.1 atribuix a cada corporació la competència per a la selecció dels funcionaris que no siguen habilitats de caràcter nacional i del seu personal laboral, la qual es realitzarà d'acord amb la corresponent oferta d'ocupació pública.
  
Els procediments de selecció es regiran per les bases que per a cada convocatòria aprove l'òrgan corresponent de la corporació, açò és, l'alcalde de la corporació atés que, de conformitat amb l'article 21.1.g) té atribuïda la competència per a aprovar les bases de les proves de selecció per a cada una de les escales, subescales i classe de personal.
  
En un primer moment, la selecció del personal al servici de les entitats locals es caracteritzava per una regulació específica, molt tancada, que difícilment podia encaixar en el model de funció pública derivat de la Llei 30/1984, de 2 d'agost, de Mesures per a la Reforma de la Funció Pública, i les seues corresponents modificacions.
  
Amb posterioritat, el Reial Decret 896/1991, de 7 de juny, pel qual s'establixen les regles bàsiques i els programes mínims a què s'ha d'ajustar el procediment de selecció dels funcionaris d'administració local, ha oferit un important canvi, introduint en els processos selectius el grau de flexibilitat necessari perquè puguen adaptar-se millor a les necessitats i a la realitat concreta de cada entitat local.
  
Junt amb este text normatiu, el Decret Legislatiu de 24 d'octubre de 1995, del Govern Valencià, pel qual s'aprova el Text Refós de la Llei de Funció Pública Valenciana i el Decret 33/1999, de 9 de març, del Govern Valencià, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de Funció Pública Valenciana contribuixen a un nou tractament normatiu dels processos selectius i permeten a les entitats locals l'oportunitat d'escometre una reforma en profunditat, així com procedir a la racionalització i simplificació de la seua gestió.
  
D'altra banda, este Centre Directiu ha volgut proposar a les entitats locals de la Comunitat Valenciana que els processos selectius s'articulen en dues fases simultànies o successives: 1) l'aprovació de les bases generals que han de regir totes les convocatòries de selecció de personal de les entitats locals; 2) l'aprovació de les bases específiques de cada convocatòria.
  
Per això, el text de bases generals que es publiquen, regula tots els aspectes del procés selectiu que poden ser reconduïts a un tractament conjunt, açò és, requisits generals dels aspirants, sol·licituds, composició dels tribunals, funcionament, publicació de llistats, propostes de nomenament, presentació de documents-
  
Estes bases seran completades per a cada convocatòria per bases específiques, que regiran en tot allò no regulat per les bases generals. Les bases específiques contindran únicament els elements necessaris per al desplegament de cada prova selectiva (requisits dels aspirants, proves, valoració, composició del tribunal?) i es remetran en aspectes de general aplicació i de gestió a les bases generals.
  
No obstant, la present resolució no té caràcter normatiu, per la qual cosa no relleva a les entitats locals d'adoptar per decret d'Alcaldia la resolució corresponent que aprove íntegrament o parcialment les bases generals que es publiquen a continuació. No obstant, les entitats locals interessades, podran utilitzar esta resolució al·ludint a ella en l'acte o disposició aprovatòria de les bases generals, amb la qual cosa quedarà substituïda la publicació d'estes.
  
En conseqüència, resolc:
  
Primer
  
Publicar com a annex d'esta resolució el text d'unes bases generals de selecció del personal al servici de les entitats locals, a fi de que puga ser utilitzat totalment o parcialment per aquelles entitats que ho consideren convenient, sense perjuí de la necessària aprovació a través del procediment legalment establit.
  
Segon
  
Les entitats locals que assumisquen com a pròpies i de forma íntegra el text de bases generals que en esta resolució es proposa, podran substituir la publicació de les bases i remetre's en els respectius acords i anuncis a la present resolució, la qual serà publicada en el Diari Oficial de la Generalitat Valenciana i en els butlletins oficials de les províncies de la Comunitat Autònoma.
  
Tercer
  
Aquelles entitats locals que assumisquen només parcialment les bases generals de selecció que en esta resolució es proposen, hauran de publicar, els articles que es modifiquen, afigen o suprimisquen i remetre els preceptes no modificats a la present publicació.
  
Quart
  
En ambdós supòsits, tant d'assumpció íntegra com parcial de les bases generals de selecció, quan l'entitat local remeta els anuncis per a la seua publicació, es farà constar que aquelles bases generals es corresponen amb el text de les bases generals de selecció del personal al servici de les entitats locals, publicat en el Diari Oficial de la Generalitat Valenciana i en el Butlletí Oficial de la Província corresponent i els números i dates d'estos, així com les modificacions si, s'escau, introduïdes per cada corporació.
  
València, 14 de novembre de 2005.- El director general de Administració Local: José-Blas Moles Alagarda.
  
ANNEX I
  
Bases generals que han de regir les convocatòries de les proves selectives per a la provisió en propietat de les places de personal funcionari i laboral vacants en la plantilla d'este ajuntament
  
Base primera. Objecte
  
Estes bases generals tenen com a objecte establir les normes per les quals s'han de regir tots els processos de selecció de personal funcionari al servici d'esta corporació. Igualment s'aplicarà al personal laboral, amb les adaptacions que corresponguen d'acord amb la legislació específica. Estes bases regiran en tots aquells aspectes sobre els quals les bases específiques no establisquen res en contra.
  
Base segona. Legislació aplicable
  
En tot allò no previst en les presents bases i en les bases específiques, regirà el que establixen els preceptes següents:
  
- Llei 7/1985, de 2 d'abril, Reguladora de les Bases del Règim Local.
  
- Preceptes bàsics del títol VII del Reial Decret Legislatiu 781/1986, de 18 d'abril, pel qual s'aprova el Text Refós de les Disposicions Legals vigents en matèria de Règim Local
  
- Preceptes bàsics de la Llei 30/1984, de 2 d'agost, de Mesures per a la Reforma de la Funció Pública (article 1.3)
  
- Preceptes bàsics del Reial Decret 896/1991, de 7 de juny, pel qual s'establixen les regles bàsiques i programes mínims als quals cal ajustar-se el procediment de selecció dels funcionaris de l'administració local sense habilitació de caràcter nacional.
  
- Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Pública Valenciana, el qual quan regula el seu àmbit d'aplicació inclou en l'article 1.b) ?al personal de l'administració local que no siga habilitat de caràcter nacional, i que es regirà per la legislació bàsica de l'Estat en matèria de règim local així com per allò que disposa esta Llei i el seu desplegament normatiu, sense perjuí de les competències i de l'autonomia de l'administració local-
  
- Decret 33/1999, de 9 de març, del Govern Valencià pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de Funció Pública Valenciana.
  
- Preceptes no bàsics del títol VII del Reial Decret Legislatiu 781/1986, de 18 d'abril, del Reial Decret Legislatiu 896/1991, de 7 de juny i de la Llei 30/1984 de 2 d'agost.
  
- Decret 364/1995 de 10 de març, pel qual s'aprova el Reglament General d'ingrés del Personal al servici de l'administració General de l'Estat i de Provisió de Llocs de Treball i Promoció Professional dels Funcionaris Civils de l'administració Civil de l'Estat.
  
- Llei de 23 de desembre de 1993, sobre Accés a determinats sectors de la funció pública dels nacionals dels altres Estats membres de la Comunitat Europea i Reial Decret 543/2001, de 18 de maig, sobre accés a l'ocupació pública de l'administració General de l'Estat i els seus Organismes Públics de nacionals d'altres Estats als quals són d'aplicació el dret a la lliure circulació dels treballadors.
  
- Llei orgànica 4/2000, d'11 de gener, sobre drets i llibertats dels estrangers a Espanya i la seua integració social. En l'article 10 estableix el dret d'accés com a personal laboral al servici de l'administració Pública en les mateixes condicions que la resta de nacionals.
  
La resta de disposicions reglamentàries sobre la matèria.
  
Base tercera. Requisits dels aspirants
  
3.1. Per a poder participar en les proves que es convoquen, a més dels requisits addicionals que per a cada plaça es determinen en les bases específiques de cada convocatòria, els aspirants hauran de reunir els següents:
  
a) Tindre la nacionalitat espanyola o la d'algun dels restants Estats membres de la Unió Europea o d'aquells Estats als quals siga d'aplicació la lliure circulació de treballadors i treballadores, en els termes previstos en la Llei estatal que regule esta matèria, açò és, en la Llei 17/1993, de 23 de desembre de determinats sectors de la Funció Pública dels nacionals dels altres Estats membres de la Unió Europea.
  
b)Tindre complits els divuit anys.
  
c) No excedir l'edat que puga establir-se en la convocatòria d'ingrés.
  
d) Estar en possessió de la titulació exigida, que per a cada una de les places es determine en les bases específiques de la convocatòria, o complides les condicions per a obtindre en la data que acabe el termini de presentació d'instàncies.
  
e) No patir malaltia o defecte físic que impedisca l'exercici de les funcions corresponents.
  
f) No estar inhabilitat o inhabilitada penalment per a l'exercici de funcions públiques.
  
g) No haver sigut separat o separada mitjançant expedient disciplinari, de qualsevol Administració o ocupació pública.
  
h) En el supòsit de convocatòria de places de caràcter laboral, podran accedir-hi els estrangers, de conformitat amb la Llei Orgànica 4/2000 d'11 de gener sobre dret i llibertats dels estrangers a Espanya i la seua integració social.
  
En les convocatòries d'ingrés o de provisió dels llocs de treball que impliquen l'exercici de potestats públiques o la responsabilitat en la salvaguarda dels interessos de la de l'entitat local o de les administracions públiques, es farà constar que estos llocs de treball queden reservats al personal funcionari de nacionalitat espanyola.
  
3.2. La titulació s'acreditarà mitjançant l'expedició dels títols corresponents per l'autoritat acadèmica competent. Esta mateixa autoritat podrà declarar també l'equivalència de títols.
  
Els coneixements de valencià, quan siguen requisit indispensable per a participar en els processos selectius de les proves dirigides a completar els efectius mínims de la corporació, per a satisfer el dret constitucional dels ciutadans a dirigir-se i rebre informació en valencià, seran acreditats mitjançant els certificats expedits per la Junta Qualificadora de Coneixements de Valencià o mitjançant qualsevol altre títol de valencià que puga ser homologat per este organisme, d'acord amb el que disposa l'Orde de 16 d'agost de 1994 (publicada el 24 d'agost en el DOGV núm. 2331), de la Conselleria de Cultura, Educació i Ciència, modificada per l'Orde de 24 de juny de 1999 de la Conselleria de Cultura, Educació i Ciència.
  
Igualment, quan tal requisit no haja sigut exigit amb caràcter previ, els qui superen les proves selectives, podran acreditar els seus coneixements de valencià mitjançant la presentació dels certificats, diplomes o títols que hagen sigut homologats per la Generalitat Valenciana, o mitjançant la realització d'un exercici específic a l'efecte. Igualment el personal que no puga acreditar tals coneixements quedarà compromés a la realització dels cursos de perfeccionament que amb esta finalitat organitze l'administració pertinent.
  
3.3. Tots els requisits hauran de complir-se en l'últim dia del termini de presentació de sol·licituds i mantindre's durant tot el procés selectiu. En este sentit, es podran efectuar les comprovacions oportunes fins a arribar a la presa de possessió com a funcionari de carrera o fins a la firma del contracte laboral.
  
3.4. De conformitat amb el que establix l'article 38.3 de la Llei 13/1982, d'Integració Social del Minusvàlid, de 7 d'abril, i 25.4 de la Llei 11/2003 de 10 d'abril de la Generalitat, sobre l'Estatut de persones amb discapacitat, les persones amb minusvalideses seran admeses en igualtat de condicions que la resta dels aspirants.
  
Base quarta. Sol·licituds
  
4.1. Participants
  
Qui vulga participar en les corresponents proves d'accés, haurà de sol·licitar-ho amb els models d'instàncies que facilitaran les oficines, i haurà d'adjuntar els comprovants següents:
  
a) El resguard justificatiu d'haver pagat els drets d'examen. Si el pagament es va efectuar mitjançant gir postal o telegràfic, es consignarà el número del gir.
  
b) En aquells processos selectius en què es preveja la superació de proves físiques, s'adjuntarà un certificat mèdic on conste que l'aspirant es troba en condicions físiques adequades per a realitzar les proves, o bé una declaració de l'interessat en la qual manifeste haver-se sotmés a un examen mèdic amb eixe mateix resultat.
  
En el moment de la sol·licitud els aspirants presentaran declaració expressa i formal que reuneixen tots i cada un dels requisits de la convocatòria referits sempre a la data d'expiració del termini de presentació de sol·licituds i s'han d'acreditar posteriorment en el cas que siguen seleccionats. La documentació que hauran d'aportar els aspirants per a acreditar que compleixen els requisits exigits en la convocatòria i la relativa als mèrits al·legats, es farà mitjançant l'original o la fotocòpia compulsada o acarada.
  
Els aspirants que no puguen obtindre els impresos de sol·licitud per residir fora de la localitat o per altres circumstàncies, hauran de presentar la sol·licitud, on faran constar que reuneixen els requisits establits en el número 1 de la base anterior i, si s'escau, els de les bases específiques de cada convocatòria.
  
4.2. Òrgan al qual s'envien.
  
Les sol·licituds es dirigeixen a l'alcaldia-presidència de l'Ajuntament.
  
4.3. Termini
  
El termini de presentació de sol·licituds serà de vint dies naturals comptadors a partir de l'endemà de la publicació de l'extracte de cada convocatòria en el Boletín Oficial del Estado.
  
4.4. Lloc
  
Les sol·licituds es presentaran en el Registre General de l'Ajuntament, o en qualsevol dels previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, tenint en compte les modificacions introduïdes per la Llei 4/1999 de 13 de gener i en les condicions regulades allí.
  
4.5. Drets d'examen
  
L'import dels drets d'examen, es fixarà en les bases específiques de les convocatòries.
  
4.6. Pagament
  
El pagament d'estos drets es farà en la tresoreria municipal o en el compte corrent que, si s'escau, s'establisca; el pagament es podrà fer directament o per gir postal o telegràfic, o mitjançant transferència dirigit a la tresoreria, on s'indicarà clarament la plaça a què s'aspire en cada cas.
  
4.7. Minusvalideses
  
Els aspirants amb minusvalideses hauran de fer-ho constar en la sol·licitud de participació en la convocatòria i han d'acreditar-la posteriorment, si obtinguera plaça mitjançant el certificat oportú de l'òrgan administratiu competent.
  
Base cinquena. Admissió dels aspirants
  
Una vegada acabat el termini de presentació d'instàncies, l'alcaldia-presidència dictarà una resolució, en el termini màxim d'un mes, i declararà aprovades les llistes provisionals d'aspirants admesos i exclosos.
  
En esta resolució, que es publicarà en el Butlletí Oficial de la Província i en el tauler d'anuncis del municipi, constarà el nom i cognoms dels aspirants admesos i exclosos i, si s'escau, el motiu de la no admissió. Contra esta resolució es podrà presentar reclamació en el termini de deu dies hàbils. Si es presenten reclamacions seran acceptades o recusades en la resolució per la qual s'aprove la llista definitiva, que es publicarà, igualment, en els llocs indicats per a la llista provisional.
  
Esta última publicació servirà de notificació a l'efecte d'impugnacions i recursos. En la mateixa resolució s'indicarà la data, lloc i hora de començament del primer exercici que tindrà lloc en un termini no inferior a quinze dies hàbils, així com l'orde de crida dels aspirants segons el resultat del sorteig que anualment es realitza pel conseller que té atribuïda la competència en matèria de funció pública.
  
Base sisena. Tribunals qualificadors
  
Composició
  
Els tribunals comptaran amb un president, un secretari i els vocals que determine la convocatòria específica.
  
Actuarà com:
  
President: El president de la corporació o un membre d'esta en qui delegue.
  
Secretari: El secretari de la corporació o un funcionari d'esta en qui delegue, el qual actuarà amb veu i vot.
  
Vocals: Entre els vocals haurà de figurar un representant de l'administració del Consell de la Generalitat Valenciana, designat per la Direcció General de l'administració Local.
  
- El nombre de titulars serà senar i no inferior a cinc, amb els seus respectius suplents.
  
- Les organitzacions sindicals representades en la Mesa Sectorial de Funció Pública, podran proposar conjuntament el nomenament d'una o un representant i el seu suplent, el qual actuarà en nom de totes elles i formarà part del Tribunal en qualitat de vocals, amb veu i vot, i que haurà de reunir els requisits establits en l'article 13.4 del Text Refós de la Llei de Funció Pública Valenciana.
  
- Els tribunals de selecció tindran la consideració d'òrgans col·legiats de l'administració i, com a tals, estaran subjectes a les normes contingudes en la Llei 30/1992, de 26 de novembre de Règim Jurídic de les Administracions Públiques i Procediment Administratiu Comú i a les causes generals d'abstenció i recusació contingudes en dita Llei.
  
6.2. A excepció del president, tots els membres del tribunal hauran d'estar en possessió d'una titulació igual o superior a l'exigida en la respectiva convocatòria i pertànyer al mateix grup o a grups superiors.
  
6.3. El tribunal podrà disposar la incorporació als seus treballs d'assessors especialistes quan les característiques o la dificultat de la prova així ho requerisquen, els quals col·laboraran amb el tribunal i tindran veu però no vot.
  
6.4. Abstenció i recusació
  
Quan concórreguen en els membres del tribunal alguna de les circumstàncies previstes en l'article 28 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, estos s'abstindran d'intervindre i notificaran esta circumstància a l'alcaldia-presidència; així mateix, els aspirants podran recusar-los en la forma prevista en l'article 29 de l'esmentada Llei.
  
6.5. Constitució i actuació
  
6.5.1. Els tribunals no podran constituir-se ni actuar sense l'assistència de la meitat, com a mínim, dels seus integrants, titulars o suplents, indistintament. Així mateix, estan facultats per a resoldre les qüestions que puguen suscitar-se durant la realització de les proves, per a adoptar els acords necessaris que garantisquen el degut orde en les proves en tot allò no previst en estes bases, i per a l'adequada interpretació de les bases generals i específiques de cada convocatòria.
  
6.5.2. De cada sessió, el secretari estendrà una acta, on es faran constar les qualificacions dels exercicis, i també les incidències i les votacions que produïsquen.
  
Les actes numerades i rubricades constituiran l'expedient que reflectirà el procés selectiu dut a terme.
  
6.5.3. Les actuacions dels tribunals poden ser recorregudes en alçada davant de l'alcaldia-presidència, en el termini d'un mes a comptar de que estes es van fer públiques, d'acord amb l'article 114 i següents de la Llei de Règim Jurídic de les Administracions Públiques i del Procediment Administratiu Comú.
  
6.6. Indemnitzacions per raó de servici
  
Els membres del tribunal, i també els possibles assessors especialistes, percebran les indemnitzacions que per raons del servici tinguen establides en el Reial Decret 462/2002, de 24 de maig sobre indemnitzacions per raó del servici
  
Base setena. Començament i desplegament de les proves
  
7.1. Les proves no podran començar fins transcorreguts almenys 15 dies des de la publicació de la data, hora i lloc del començament del primer exercici a què es refereix el paràgraf següent.
  
En este sentit, la data, hora i lloc del començament del primer exercici, l'orde d'actuació dels aspirants, prèviament determinat per sorteig públic efectuat per l'Ajuntament o la Generalitat Valenciana per a la selecció del seu personal, junt amb les llistes d'aspirants admesos i exclosos, i la composició dels tribunals es publicarà en el Butlletí Oficial de la Província i el en Diari Oficial de la Generalitat Valenciana, després de la publicació de l'anunci de la convocatòria en el Boletín Oficial del Estado.
  
El començament dels restants exercicis s'anunciarà només en el tauler d'anuncis de l'ajuntament i en el local en què s'haja celebrat la prova precedent, amb una antelació mínima de 12 hores si es tracta del mateix exercici, i de 48 hores si es tracta d'un nou.
  
7.2. Els aspirants hauran d'observar les instruccions dels membres del Tribunal o del personal ajudant o assessor durant la celebració de les proves, amb vista a l'adequat desplegament. Qualsevol alteració en el normal desplegament de les proves per part d'un o una aspirant, quedarà reflectida en l'acta corresponent, i la persona aspirant podrà fer el desplegament de l'exercici amb caràcter condicional fins que el tribunal resolga l'incident.
  
Abans de l'inici de cada exercici, i sempre que s'estime convenient durant el seu desplegament, els membres del tribunal, els seus ajudants o assessors comprovaran la identitat dels aspirants.
  
Els aspirants quedaran decaiguts en el seu dret quan es personen en els llocs de celebració quan ja s'hagen iniciat les proves o per la inassistència, encara que es dega a causes justificades. Tractant-se de proves orals o altres de caràcter individual i successiu, el tribunal podrà apreciar les causes al·legades i admetre l'aspirant, sempre que les estes no hagen acabat i la dita admissió no menyscabe el principi d'igualtat amb la resta del personal.
  
7.3. Totes Les proves podran realitzar-se indistintament en valencià o castellà, a elecció de l'aspirant.
  
7.4. Per a les persones amb minusvalideses que ho sol·liciten, s'establiran les adaptacions possibles de temps i mitjans que permeten l'adequada realització de les proves.
  
7.5. El tribunal, excepte raons que justifiquen el contrari, adoptarà les mesures oportunes per a garantir que els exercicis siguen corregits sense conéixer la identitat de l'aspirant.
  
Base vuitena. Sistemes selectius
  
En les bases específiques de cada convocatòria es determinarà el sistema de selecció dels aspirants que serà, amb caràcter ordinari, el de superació de les proves selectives o oposició, i, quan s'estime més adequat, podrà utilitzar-se el de concurs-oposició, en raó de la naturalesa de les funcions a exercir.
  
Oposició
  
L'oposició és el sistema de selecció consistent en la superació de les proves que s'establisquen en la corresponent convocatòria, i que podran consistir en exercicis de caràcter oral, escrit i pràctic, la finalitat de la qual siga la contrastació de les aptituds de les i els aspirants i els seus coneixements de les matèries pròpies de les places convocades.
  
8.2. Concurs-oposició
  
El concurs-oposició és el procediment de selecció en què, a més de la fase de proves selectives que es refereix l'apartat anterior, es realitza una altra fase en què s'avaluen els mèrits i experiència dels aspirants en la forma que es determine en la convocatòria específica.
  
8.3 Curs de formació
  
En les respectives convocatòries podrà establir-se que, una vegada superada l'oposició o el concurs-oposició, els aspirants hagen de superar un curs de formació o prestar els seus servicis a l'administració durant un període de pràctiques, els quals podran tindre caràcter selectiu i ser avaluats a efectes d'obtindre l'orde definitiu de puntuació dels aspirants. No cap d'estes fases, o ambdós conjuntament, si s'establiren les dues, podrà superar els sis mesos de duració.
  
Base novena. Qualificació
  
9.1. Oposició
  
9.1.1. Els exercicis obligatoris i eliminatoris que s'establisquen en les diverses bases específiques seran puntuats fins a un màxim de deu punts. Caldrà aconseguir un mínim de cinc punts per a realitzar el següent exercici.
  
El resultat dels exercicis obligatoris s'obtindrà sumant les puntuacions de cada un d'ells. Es consideraran aprovats, entre els aspirants que han superat les proves, aquells que hagen obtingut major puntuació, En número no superior al de vacants convocades. Els aprovats accediran, si fa el cas, a la realització dels exercicis voluntaris.
  
9.1.2. Si les bases específiques preveuen exercicis voluntaris i no eliminatoris, es puntuaran de zero a dos punts cada un, fins a un màxim de tres punts.
  
9.1.3. La qualificació final de l'oposició estarà determinada per la suma de les puntuacions obtingudes en els exercicis obligatoris i voluntaris. Basant-se en esta es formarà la llista d'aprovats i la proposta de nomenament.
  
Si el nombre d'aspirants relacionats d'esta manera fóra inferior al de places convocades, les no cobertes es declararan desertes.
  
9.1.4. Si en el desplegament dels exercicis, l'aspirant deixa d'exposar algun tema o és qualificat amb zero en algun d'ells, es considerarà que no ha superat la prova corresponent. Així mateix, si el tribunal apreciara deficiències notòries en l'actuació de l'aspirant, el president podrà invitar-lo perquè desistisca de continuar l'exercici.
  
9.1.5. En els exercicis en què siga possible, i quan així ho determine el tribunal, una vegada finalitzats estos, el tribunal podrà dialogar amb cada aspirant sobre temes relacionats amb l'objecte de cada exercici.
  
9.2. Concurs-oposició
  
9.2.1. Només es procedirà a puntuar el concurs en el cas d'haver superat el nivell d'aptitud establit per a tots i cada un dels exercicis de caràcter eliminatori de la fase d'oposició.
  
9.2.2. Finalitzades ambdues fases, es procedirà a obtindre la llista d'aspirants seleccionats i el seu orde de puntuació amb tots els qui hagen superat la fase d'oposició, sumant la puntuació obtinguda en la fase de concurs, i es procedirà en la forma prevista en el punt 9.1.3 de l'apartat anterior.
  
9.2.3. En tot cas, la màxima puntuació que, segons la convocatòria, pot obtindre's en la fase de concurs no excedirà mai d'un 40 per 100 de la puntuació total del concurs-oposició, en funció del perfil del lloc.
  
9.2.4. En la fase de concurs es podran valorar els següents mèrits, segons el que preveu la respectiva convocatòria:
  
A) Antiguitat i grau
  
1. Antiguitat. A l'efecte també es computaran els servici s reconeguts a l'empara del que disposa la Llei 70/1978, de 26 de desembre, de Reconeixement dels Servicis Previs en l'administració Pública.
  
2. Grau: el grau personal consolidat pels aspirants es podrà valorar tenint en compte:
  
a) Grau consolidat inferior al del lloc sol·licitat.
  
b) Grau consolidat igual o superior al del lloc sol·licitat.
  
B) Formació
  
1. Titulació acadèmica: qualsevol titulació acadèmica d'igual o superior nivell a l'exigit per a pertànyer al respectiu grup de titulació, excloent-hi la que va servir per a això.
  
2. Cursos de formació i perfeccionament: es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, i que hagen sigut convocats o homologats per qualsevol centre o organisme oficial de formació d'empleats públics.
  
3. Valencià: el coneixement del valencià es valorarà prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià.
  
La valoració del coneixement del valencià s'efectuarà puntuant exclusivament el nivell més alt obtingut, i sempre que no constituïsca un requisit del lloc degudament establit en la convocatòria, i serà valorat exclusivament en este últim cas la disposició de nivells ?entesos com a cursos complets superats- superiors a l'exigit.
  
4. Idiomes comunitaris: es podran valorar els cursos, o la seua equivalència si es tracta de cicles, corresponent al títol expedit per la universitat o Escola Oficial d'Idiomes.
  
C) Mèrits específics
  
En cada convocatòria s'establiran els mèrits específics a valorar per als llocs que es convoquen, que podran consistir, alternativa o conjuntament, en els següents:
  
1. Les titulacions acadèmiques i els cursos de formació que s'indiquen, en matèries que estiguen relacionades amb les funcions del lloc.
  
Les titulacions acadèmiques seran sempre diferents de les que poguera tindre el lloc de treball com a requisit, i d'igual o superior nivell al de les exigides per a pertànyer al grup de titulació respectiu.
  
2. L'experiència en l'exercici de llocs amb funcions iguals o semblants, o amb nivells de responsabilitat iguals o superiors
  
9.2.5. En cada convocatòria s'assenyalarà el barem a aplicar, posant en relació les condicions i mèrits exigibles, així com els criteris que se seguiran per a la seua valoració objectiva. La màxima puntuació que puga assignar-se a un concursant per cada un dels apartats A), B) i C) no haurà de ser mai inferior a un 10 per 100 ni superior a un 50 per 100 de la puntuació màxima que pot obtindre per tots els mèrits puntuables.
  
9.3. Cursos de formació i períodes de pràctiques
  
9.3.1. Si les places a cobrir foren de naturalesa funcionarial, els qui estiguen en període de pràctiques o desenrotllant els cursos de formació, seran nomenats personal funcionari en pràctiques i percebran una retribució equivalent al sou i pagues extraordinàries corresponents al grup de titulació que corresponga. No obstant, si les pràctiques es realitzaren exercint un lloc de treball, l'import anterior s'incrementarà amb les retribucions complementàries corresponents a tal lloc.
  
9.3.2. El personal en pràctiques que ja estiga prestant servicis remunerats en l'administració local corresponent com a funcionari o funcionària de carrera, interí o interina, o personal laboral, sense perjuí de la situació administrativa o laboral que li corresponga, podrà optar per percebre una remuneració per igual import de la que li correspondria en el lloc d'origen, o bé la que procedisca conforme a les normes assenyalades en l'apartat anterior.
  
Base deu. Publicitat de les qualificacions
  
El mateix dia en què s'adopten els acords corresponents, seran exposats en el tauler d'anuncis de l'ajuntament i en els altres llocs que assenyalen les lleis, les qualificacions de cada exercici de l'oposició, les puntuacions del concurs i pràctiques o cursos selectius, així com la llista a què fa referència l'apartat 11.2.
  
Base onze. Llista i proposta d'aprovats del tribunal
  
11.1. Finalitzades les proves selectives, els tribunals, faran públics, en el lloc o llocs de celebració de l'últim exercici i en aquells altres que estime oportuns, les relacions d'aspirants aprovats, per orde de puntuació final obtinguda, en número no superior al de places convocades.
  
D'acord amb esta llista, s'elevarà a l'òrgan competent, a més de l'acta de l'última sessió, la proposta de nomenament dels aspirants aprovats, o si es tracta de personal laboral, la proposta de contractació.
  
11.2. En l'acta de l'última sessió, s'inclourà, si s'escau, la llista dels aspirants que, hagen superat els exercicis i no hagen sigut inclosos en la llista d'aprovats, als efectes de ser nomenats funcionaris interins o ser contractats eventualment, per a cobrir provisionalment les vacants que es produïsquen.
  
Base dotze. Presentació de documents
  
12.1. En el termini de vint dies hàbils a comptar de l'endemà de la publicació de la llista d'aprovats en el tauler d'anuncis de l'Ajuntament, els aspirants proposats pel tribunal, presentaran els documents que acrediten els requisits exigits en les bases específiques de cada convocatòria i els següents:
  
a) Fotocòpia del Document Nacional d'Identitat o document equivalent acreditatiu de la identitat del sol·licitant acompanyada de l'original per a la seua compulsa.
  
b) Còpia autenticada o fotocòpia compulsada de la titulació o justificant d'haver pagat els drets d'expedició, sense perjuí de la seua posterior presentació.
  
c) Fotocòpia compulsada dels certificats, diplomes i títols que, homologats per la Generalitat Valenciana, acrediten els coneixements del valencià.
  
d) Declaració jurada de no haver sigut separat mitjançant expedient disciplinari del servici de qualsevol administració pública, ni trobar-se incapacitat.
  
e) Certificat mèdic acreditatiu de no patir malaltia o limitació física o psíquica que impedisca impossibilite o siga incompatible amb l'exercici de les funcions.
  
f) Els aspirants que hagen fet valdre la seua condició de persones amb minusvalideses, un certificat de l'òrgan competent que acredite tal condició, així com la seua capacitat per a exercir les tasques i funcions corresponents a les places a què aspira.
  
12.2. Qui tinga la condició de funcionari públic o contractat en règim laboral per organismes públics estaran exempts de justificar les condicions i els requisits exigits i acreditats quan van obtindre el seu nomenament anterior; per tant, hauran de presentar tècnicament, el certificat del Ministeri, de la Comunitat Autònoma, de la corporació local o de l'organisme públic d'on depenen, justificatiu de la seua condició de funcionari o laboral i que compleixen les condicions i requisits assenyalats.
  
No obstant, si en la convocatòria s'exigeixen condicions o requisits que no consten en el seu expedient personal, s'hauran d'acreditar en la forma abans indicada.
  
12.3. La falta de presentació de la documentació dins de termini establit, excepte en els casos de força major o quan de la presentació dels documents es desprenga el no compliment dels requisits de la convocatòria o supòsits de falsedat en la declaració, donarà lloc a la invalidesa de les actuacions de l'aspirant. En este sentit, comportarà la nul·litat subsegüent dels actes del tribunal en relació amb l'aspirant i la impossibilitat d'efectuar el seu nomenament, sense perjuí d'altres responsabilitats en què haja pogut incórrer.
  
La plaça no ocupada per l'aspirant que no presente la documentació quedarà vacant.
  
Base tretze. Nomenament i presa de possessió de funcionaris, contractació en règim laboral i prestació de jurament o promesa
  
13.1. Presentada la documentació pels interessats i si esta és conforme, l'òrgan municipal competent efectuarà el nomenament, com a funcionari de carrera, o autoritzarà la contractació en règim laboral dels aspirants proposats pel tribunal.
  
13.2. Quan les bases específiques de la convocatòria hagen establit un període de pràctiques, un curs selectiu, o ambdós, els aspirants proposats pel tribunal seran nomenats funcionaris en pràctiques o contractats temporalment fins a la finalització. El nomenament d'estos com a funcionaris de carrera o la contractació laboral fixa, únicament podrà fer-se una vegada superat, amb aprofitament, els períodes de pràctiques i els cursos selectius exigits.
  
Els qui no superen el període de pràctiques decauran en tots els drets derivats d'haver aprovat les proves selectives.
  
13.3. Els nomenaments seran notificats a les persones interessades, que hauran de prendre possessió en el termini d'un mes.
  
En el mateix termini, si fa el cas, les persones interessades hauran d'exercir l'opció prevista en l'article 10 de la Llei 53/1984, de 26 de desembre, d'Incompatibilitats del Personal al Servici de les Administracions Públiques.
  
Qui, sense causa justificada, no prenga possessió dins del termini assenyalat, perdrà tots els drets derivats de la superació de les proves selectives i del subsegüent nomenament conferit.
  
En l'acte de la presa de possessió o en l'acte de la firma del contracte, el funcionari nomenat o el contractat, haurà de prestar jurament o promesa, d'acord amb la fórmula prevista en l'article 32.C del Decret Legislatiu de 24 d'octubre de 1995, del Consell de la Generalitat Valenciana, pel qual s'aprova el Text Refós de la Llei de la Funció Publica Valenciana.
  
Base catorze. Incidències
  
El tribunal està facultat per a resoldre els dubtes que es presenten i prendre els acords necessaris per al bon orde de l'oposició en tot allò no previst en estes bases.
  
Base quinze. Impugnació i revocació de la convocatòria
  
15.1. Contra estes bases i contra les bases específiques de les convocatòries que les complementen, que esgotaran la via administrativa, es podrà interposar recurs de reposició, previ al contenciós administratiu davant de l'alcalde de l'Ajuntament, durant el termini d'un mes, a comptar de l'endemà de la publicació en el Butlletí Oficial de la Província , de conformitat amb el que preveu l'article 59.5.b) de la Llei de Règim Jurídic i Procediment Administratiu Comú.
  
15.2. En qualsevol moment, sempre abans de la presentació de les sol·licituds pels aspirants, l'alcalde de l'Ajuntament podrà modificar o deixar sense efecte les convocatòries mitjançant l'adopció de la resolució corresponent, la qual serà publicada en la forma prevista en la base següent.
  
En la resta de supòsits, per a l'anul·lació o la revisió d'ofici dels acords aprovatoris de les convocatòries, caldrà ajustar-se al que preveuen els articles 102 i 103 de la LRJAP i PAC.
  
Base setze
  
16.1. L'aprovació d'estes bases serà publicada en el Butlletí Oficial de la Província i en el Diari Oficial de la Generalitat Valenciana, i regiran mentre l'ajuntament no les modifique o derogue.
  
16.2. Les bases específiques de les convocatòries se sotmetran al mateix procediment de publicació. A més, d'acord amb l'article 6.2. del Reial Decret 896/1991, de 7 de juny (BOE núm. 142, de 14 de juny de 1991), haurà de publicar-se en el Boletín Oficial del Estado, un anunci d'estes convocatòries, que contindrà : denominació de l'escala, subescala i classe per a l'ingrés del qual es convoquen les proves selectives. Corporació que les convoca, classe i nombre de places, amb indicació de què es reserven, si s'escau, a la promoció interna, així com les que es reserven per a persones amb minusvalideses, data I número del Butlletí o Diari Oficial en què s'hagen publicat les bases i la convocatòria.
  
En tot allò que les bases específiques no establisquen el contrari, les presents bases generals, regiran les convocatòries de les proves selectives, i bastarà en este sentit, amb la referència al número i data de la publicació en els butlletins oficials de la província i en el Diari Oficial de la Generalitat Valenciana.